92 Dare

Deus dat aliquid homini, sicut sponsus sponse, ut magis ametur, secundum Augustinum, Sermo 2, *Super Canticum*. Ideo arram dat sponsus, ut in arra magis ametur. Cum, igitur, Deus dederit tibi omnia ista, ama eum qui fecit te. Set plus est quod dat seipsum, qui omnia ista fecit. Sponsus, inquit, dat sponse annulum. Si, igitur, dicat[[1]](#endnote-1) sponsa, Sufficit mihi annulus iste, non cupio multum sponsi. Qualis foret sponsa illa nomine adultera. Dedit Deus primis parentibus paradisum, ut in eo viuerent sine labore, set quia illud per peccatum perdiderunt, dedit eis terram ad laborem, Psal. [113:24-26]: *Celum celi Domino; terram autem dedit filiis hominum*. Et cum subdit ibi, *Non mortui laudabunt te Domine …* *sed nos qui viuimus, benedicimus Domino,* scilicet, quia ista dat nobis, debemus benedicere Dominum.

Set est hic notandum quod Deus in veteri testamento promisit patribus terram, id est, terrena, sicut Abrahe, Gen 12[:1]. Et iterum Iacob, Gen. 28[:13]: *Terram in qua dormis dabo tibi*. Et generaliter promisit filiis Israel quando eduxit eos de Egipto terram patrum suorum, Exod. 6[:4]. Et, ideo, tunc ipse Deus dicebatur eorum Dominus et ipsi serui eius, sicut qui seruiunt propter mercedem temporalem. Set in nouo testamento promittit Deus hominibus tanquam filiis suis hereditatem celestem. Vnde, Chrisostomus, *Homilia* 14, Deus non dat libenter terrena, qui docet ea contempnenda. Et secundum Augustinum, sermo 2, *Domini in monte*,in nouo testamento docuit Deus dicipulos suos vocare eum Patrem, Didicero *Pater noster qui es in celis*, Matt. 6[:9], quasi dicens, Nunc sumus filii qui prius eramus servi. Nam *quotquot receperunt eum, dedit eis [potestatem] filios Dei fieri*, Joan. 1[:12] and Jac. 1[:17] dicitur *omne datum optimum et omne donum perfectum desursum est, descendens a patre [luminum].*

¶ Datuum et donum terrenum imperfectum est quia corporale, set celeste donum est perfectum qui descendit a Patre qui non deficit. In figuram horum, Gen. 25[:5-6]: *Deditque Abraham munera filiis concubinarum,* set[[2]](#endnote-2) *filio* heredi reseruaut hereditatem. Vnde, fuit de Deo sicut de Alexandro magno sicut dicit Seneca, libro secundo, *De beneficiis*, quod cum quidam peteret ab eo, vesanus dedit ei vrbem ille. Autem respondit, Non conuenire fortune accipere deceat. Set quantum me deceat dare.

¶ Ita est de Deo, non querit que nos deceat accipere, qui sumus miseri et pauperes, set querit quid deceat eum dare, et hoc non est minus quam vrbs celestis. Vnde, dixit

Christus, Luc. 12[:32]: *Nolite timere pusillus grex, quia complacuit Patri vestro dare vobis regnum*. Vnde dicit Bernardus, dedit nobis Deus corpus cum sensibus, animam cum viribus, mundum cum contentis, Filium cum tormentis. Aut, ergo, dona hec respueant, aut[[3]](#endnote-3) vicem dileccionis repende.

¶ Item, Augustinus, *Epistola* 34, qui tanta creature sue bona bonis malisque largitur, ut sint homines, ut sint vigentes sensibus, valentes viribus, affluentes opibus, seipsum tandem bonis dabit /f.27vb/ ut bene sint.

¶ Item, Augustinus, *De sermone Domini in monte,* 64, regnum celorum venale est, Eme si vis, nec multum estues de precio, tantum valet, quantum habes. Noli querere quid habeas, set qualis sis. Res ista te valet. Tantum valet, quantum es tu. Te da, et habebis illam. Sed forte dicis, Malus sum, et me non accipiet. Set dando te illi, bonus eris. Simile narrat Seneca, *De beneficiis,* libro 1, de Eschine, discipulo Socratis, cum plures discipulorum Socratis multa offerent, Eschines pauper dixit ei, Nichil habeo quod tibi dare possum, nisi meipsum pauperem quod tibi, do. Cui Socrates, Magnum mihi munus contulisti. Utcirco meliorem te tibi reddam quam recepi. Sic facit magister cum Christus datos sibi redonat sibi ipsis meliores quam recepit.

¶ Sic apostoli rudes se dederunt Christo, et ipse reddidit se meliores, subtiliores a Deo quod nec philosophi nec tiranni eis resistere poterunt. Vnde, Ennodius philosophus, Si quid damus, nostrum est; si quid habemus, alienum. Et hic, Vis esse mercator optimus, da quod potes amittere, da ut accipias centuplum.

¶ Item, Augustinus, *De doctrina,* libro [1], capitulo 5, omnes res que dando non deficit dum habes et non datur, non bene habetur quomodo habenda est. Matt. 13[:12]: *Qui habet, dabitur*, et si bene vtatur eo quod acceperit.

¶ Item nota quod Deus dederit, perfectis[[4]](#endnote-4) dat, perfecte dat, Joan. 16[:24]: *Petite, et accipietis, ut gaudium vestrum plenum sit*. Set non dat donum perfectum desideranti, nec misericordiam nisi miseram propriam agnoscendi, nec graciam nisi regnanti, set econtra mundus dat gaudium aut vacuum, Jer. 4[:23]: *Aspexi terram, et ecce vacua erat*. Aut semimplenum, Psal. [54:24]: *Viri sanguinum et dolosi non dimidiabunt dies [suos]*. Aut mixtum, Ysai. 1[:22]: *Vinum tuum mistum est aqua.* Aut deceptorium, Luc. 12[:19]: *Anima* mea, *habes multa bona* recondita *in annos plurimos*, etc. Igitur, notandum est quod multa mouent nos ad dandum. Primo, exemplum irracionabilium, que ex nutu Dei aiunt quod habent, ut stelle lucem, aer rorem, terra fructum. Quanto magis homo qui est racionalis, Eccli. 29[:12]: *Propter mandatum assume pauperem*.

¶ Item mouent nos ad dandum aliqua ex parte creatoris preceptum quo astringimur. Exemplum quo allicimur iudicium quo procellimur.

¶ De primo, Eccli. 29[:12-13]: *Propter mandatum assume pauperem*, et sequitur, *Perde pecuniam propter fratrem.*

¶ De secundo, secundum Philosophum, in *Topicis*, quod eligit vbi sapiens et bonus, illud est maxime eligendum. Set Deus qui est summe sapiens et bonus eligit dare. Nam dedit Filium qui est sibi proprius et coequalis, Joan. 3[:16]: *Sic Deus dilexit mundum, ut Filium suum unigenitum daret*. Dedit eciam *Spirium Sanctum* qui est sibi et Filio communis, Joan. 20[:22]. Dedit creaturam duplicem, et corporalem et spiritualem. De corporali, dicitur Gen. 1[:29]: *Ecce dedi vobis omnem herbam.*

¶ De spirituali cuiusmodi sunt gracie et virtutes dicitur, Psal. [67:19], dedit *dona hominibus.*

¶ De tercio, iudicium metuendum[[5]](#endnote-5) mouet dare, quia clericus libenter prouidet sibi de materia de qua debet examinari. Nam si deficit reprobabitur; si non approbabitur. Set in iudicio, fiet examinacio de operibus misericordie, Matt. 25[:35]: *Esurivi, et dedistis mihi manducare.* Iccirco, in hac leccione foret studendum, Tob. 4[:8]: *Quomodo potueris, esto misericors*, etc., et expone ibi.

¶ Item, ad dandum mouent tria ex parte creature. Primo, tempus oportunum ad merendum, quod est modo.

¶ Nam in inferno non erit tempus dandi, quia quamuis sit egestas, non tamen facultas. Nec eciam in paradiso, quia quamuis sit ibi facultas, non tamen egestas, Eccle. 3[:1]: *Omnia tempus habent*. Et Eccli. 14[:13]: *Ante mortem benefac amico [tuo], et secundum vires tuas [exporrigens] da pauperi*. Diues epulo nichil potuit dare post mortem.

Secundo, mouet nos ad dandum comodum eternum. Si homo dat corpus labori, pecuniam aduocato, mentem studio propter lucrum terrenum, quanto plus propter eternum, Prou. 22[:9]: *Victoriam et honorem* acquirit *qui dat munera*. Et Luc. 11[:41]: *quod superest*, /f.28ra/ *date eleemosynam: et ecce omnia munda sunt vobis*. Quia et anima erit munda a macula auaricie, corpus a voluptate concupiscencie, possessio a nimietate epulencie.

Tercio, mouet dare documentum sapiencium, quo informamur si infirmus stimuli, sic debet quilibet documento iusti. Zacheus quippe docet exemplo, Luc. 19[:8]: *Dimidium bonorum meorum, do pauperibus*. Ecce quod dedit, abundanter quia *dimidium,* curialiter quia *bonorum,* fideliter quia *meorum,* sapienter quia *do,* vtiliter quia *pauperibus*.

¶ Item, Salomon docuit verbo, Eccli. 4[:36]: *Non sit manus tua porrecta ad accipiendum*, set *ad dandum collecta*. Et Prou. 3[:9]: *Honora Dominum de[[6]](#endnote-6) tua substantia, et de primitiis [omnium] frugum tuarum da* pauperibus. Christus et apostoli docuerunt pariter verbo et exemplo, Matt. 19[:21]: *Si vis perfectus esse, vade,* et *vende, et da [pauperibus]*. Quamuis liberalis nobis Christus fuerit patet ex triplici dono secundum triplicem naturam que in ipso est. Que sunt Deitas, anima, caro. Dat, enim, nobis diuinitatem in premium beatitudinis; animam in precium redempcionis; carnem in viaticum peregrinacionis. Dat, ergo, donum nature, fortune, et gracie. Igitur, indifferenter bonis et malis set donum glorie non nisi bonis et eam desiderantibus fortiter, Prou. 10[:24]: *Desiderium suum justus dabitur*. Si, ergo, desiderat doctrina propter veritatem, cantilena propter iocunditatem, cibus propter sapiditatem, terra propter fertilitatem, quanto magis desiderari debet vita in qua est veritas sine fallacia, caritas sine inuidia, iocunditas sine tristicia, fertilitas sine penuria, securitas sine angaria, Apo. 21[:6]: *Ego dabo sitienti de fonte aque* viue.

Secundo, datur gloria obedientibus humiliter si terra bona dat tempore suo fructum terrestrem colentibus eam. Quanto magis Deus dabit fructum celestem pro merentibus eum, Luc. 12[:32]: *Nolite timere pusillus grex, quia complacuit Patri vestro dare [vobis regnum]*.

¶ Tercio, datur gloria erogantibus liberaliter. Hoc, enim, est consonum racioni dare danti.

¶ Nam si non dat quod amat, non accipit ille quod optat, Matt. 10[:42]: *Quicumque [potum] dederit vni ex minimis istis calicem aque*. Igitur, saluator ab inicio dederat nobis sua in solacium et sustentamentum, Psal. [8:8]: *Omnia subjecisti sub pedibus [ejus]*. Dedit, eciam, suos, scilicet, angelos in ministerium, Heb. 1[:14]: *Nonne omnes administratorii sunt spiritus*, set hiis diebus dedit nobis seipsum, etc. Sicut superius dicitur quia carnem in cibum, etc.

¶ Magnum signum amoris est quod quis det alteri sua, set magis [dare suos, scilicet, famulos et amicos, set maximum] est dare seipsum. Vnde et solet quis dicere amico suo precipuo, Darem tibi de carne mea.

¶ Item, dat aliquod donum gracie generalis omnibus electis ad honeste viuendum, Ezech. 37[:6]: *Dabo* et abundanti gracia, non vendam ex indigencia nec auaricia vobis, scilicet, vniuersis electis meis spiritui, rectum in visceribus vestris, et viuetis sobrie respectu proprii subiecti, iuste respectu proximi, pie respectu Dei.

¶ Item, secundo, Deus dat aliquod sapiencie spiritualis ad sapide senciendum, utpote contemplantis.

Tercio, aliquod donum eloquencie verbalis et suauiter alliciendum, utpote doctoribus et prelatis, de quibus simul, Luc. 21[:15]: *Dabo,* non quibuscumque, set *vobis,* doctoribus et prelatis si tamen recipere non contempnatis, *os*, id est, oris eloquenciam ad persuadendum, et vobis contemplatiuis *sapienciam,* id est, sapidam scienciam.

Quarto dat comprehensoribus tunc beatis donis glorie supernalis ad limpide intuendum, Ysai. 46[:12]: *Dabo*, ex gracia operante et cooperante, *in Syon,* id est, in ecclesia triumphante, *salutem*, integram et eternam, *et in* Ierusalemsupernam, que est mater nostra, *gloriam meam*, participatiue, non integraliter. Propter illud quod dicitur, Ysai. 42[:8]: *Gloriam [meam] alteri non dabo*.

¶ De secundo, Deut. 32[:35]: *Mea est ulcio, et ego retribuam*.

Item, de tercio, Ioan 5[:27]: *Potestatem dedit ei iudicium facere*.

Primum, auferunt a Deo vane gloriantes, Joan 5[:44]: *Quomodo potestis credere, qui gloriam ab invicem ... quæritis?*

Secundum, tollunt superbi et iracundi, Eccli. 28[:1]: /f.28rb/ *Qui vindicari vult, a Domino inveniet vindictam*.

Tercium, tollunt temere iudicantes contra quos, [1] Cor. 4[:5]: *Nolite ante tempus iudicare, quoadusque veniat Dominus*.

¶ Item, nota quod donum magnificant quinque. Quandoque, scilicet, in dante est liberalitas et precellencia ut res data a rege, Gal. 1[:1]: *Non ab hominibus* illud accepi. Quando in domo est largitas et effluencia, Tob. 4[:9]: *Si multum tibi fuerit, abundanter tribue*. Tercio, quando in modo dandi siue in dacione est velocitas et festinancia, Prou. 3[:28]: *Ne dicas amico tuo: Vade, et revertere...cum statim possis dare*. Quarto, si in recipiente sit necessitas et indigencia, quia plus magnificatur auxilium in aduersitate quanto in prosperitate, Matt. 25[:42]: *Esurivi, et non dedistis manducare.*

¶ Item, si in dono sit precognoscitas et in dando sit hillaritas, [2] Cor. [9:7]: *Hilarem datorem diligit Deus*.

¶ Item, si in recipiente sit spiritualitas, ut cum datur vni pro ceteris, Psal. [147:9]: *Non fecit taliter omni nationi*. Item si in fine sit vtilitas.

1. dicat ] *add*. ergo F.128. [↑](#endnote-ref-1)
2. set ] *om*. F.128. [↑](#endnote-ref-2)
3. aut ] *om*. F.128. [↑](#endnote-ref-3)
4. perfectis ] Lambeth 23 *om*. F. 128. [↑](#endnote-ref-4)
5. metuendum ] Lambeth 23 *om*. F.128. [↑](#endnote-ref-5)
6. *de ] corr*. Deum F.128. [↑](#endnote-ref-6)